Source: http://ziaruloglinda.blogspot.com/2011_02_08_archive.html
Timestamp: 2019-10-22 16:45:21+00:00

Document:
Câmpina, cu bune şi rele: 20110208
Consultarea populară continuă
Numărul mic al câmpinenilor care au ales să îşi exprime votul pentru una dintre lucrările arhitecturale privind soluţia de viitor pentru centrul localităţii a determinat autorităţile locale să prelungească termenul iniţial, care expirase la 31 ianuarie. Până la această dată îşi exprimaseră opţiunea 272 câmpineni, iar printre ei nu am regăsit decât patru consilieri locali. Primarul Horia Tiseanu s-a arătat dezamăgit de numărul mic al câmpinenilor care au răspuns la iniţiativa administraţiei locale. În consecinţă, s-a decis prelungirea cu două săptămâni a termenului, până la 15 februarie, primarul Horia Tiseanu reafirmând că rezultatul votului popular va desemna lucrarea câştigătoare.
Preşedinţii organizaţiilor locale ale PSD şi PNL au fost la Bucureşti, la semnarea protocolului Uniunii Social Liberale
Sâmbătă, în cadrul unor întâlniri concomitente ale structurilor de conducere ale PSD, PNL şi PC, care au avut loc în săli diferite de la Palatul Parlamentului din Bucureşti, s-a aprobat, de fiecare formaţiune politică în parte, protocolul alianţei Uniunea Social Liberală, după care preşedinţii celor trei formaţiuni politice – Victor Ponta (PSD), Crin Antonescu (PNL) şi Daniel Constantin (PC) - au semnat procolul noii alianţe.
La Bucureşti au fost prezenţi, printre mulţi alţii, şi preşedinţii PSD şi PNL din Câmpina, Ion Dragomir, respectiv, Virgil Guran, care ne-au acordat scurte declaraţii despre acest eveniment, imediat după semnarea protocolului partidelor de opoziţie.
Ion Dragomir - PSD: „În Sala Cuza de la Palatul Parlamentului a avut loc Consiliul Naţional al PSD, care a avut trei puncte pe ordinea de zi, inclusiv un protest faţă de abuzurile actualei puteri faţă de aleşii noştri locali. Cel mai important a fost momentul consultării în privinţa noii alianţe, iar din cei peste 920 de reprezentanţi din teritoriu prezenţi, un singur vot a fost împotriva aceste alianţe. Apoi a avut loc semnarea propriu-zisă a protocolului de către preşedinţii celor trei partide. Acum, pe plan local, rămâne să vedem ce avem de făcut după ce se vor aşeza lucrurile. Astfel, spre exemplu, am fost întrebat chiar la Bucureşti în ce măsură sunt susţinut de PNL în actualul mandat de viceprimar şi nu prea am avut ce să răspund, având în vedere situaţia aparte de la Câmpina. Oricum, această alianţă va fi una pentru viitor şi aproape sigur vom avea candidat comun dacă se va modifica legea electorală în sensul alegerii primarului dintr-un singur tur”.
Virgil Guran - PNL: „La Bucureşti, în Delegaţia Permanentă a PNL s-a dezbătut oportunitatea şi apoi conţinutul protocolului alianţei Uniunea Social Liberală. Au fost argumente atât pro, cât şi contra semnării acestui protocol. Cele împotrivă se refereau la păstrarea identităţii, a ideologiei partidelor, iar cele în favoarea semnării se refereau la momentul dificil în care se află România, iar această unire a forţelor cu o oarecare stabilitate este necesară pentru a trece criza economică şi politică în care ne aflăm. Personal, eu am votat în favoarea acestei alianţe. Acum, urmează semnarea şi la nivel judeţean a unui protocol în care să stabilim ce avem fiecare de făcut, dar păstrându-ne identitatea şi structura proprie. Practic, va fi un front comun în perspectiva alegerilor pentru a putea schimba actualul sistem. În plus, la nivel local se va merge pe principiul stipulat în protocol ca partidul care stă cel mai bine în sondaje şi va avea cea mai bună organizare să dea candidatul comun pentru funcţia de primar, urmând ca pentru Consiliul Local să avem liste separate”.
Horia Tiseanu a fost reales preşedinte al PDL Câmpina
La începtul săptămânii trecute, cu multă discreţie, democrat-liberalii câmpineni şi-au ales noile structuri de conducere. Practic, la nivel de preşedinte, a fost vorba mai degrabă de o reconfirmare în funcţie a preşedintelui Horia Tiseanu. Ceva schimbări s-au produs la nivelul celui de-al doilea eşalon de conducere, acolo unde au primit funcţii „alese” şi unii reprezentanţi ai fostului PNDC – Alin Moldoveanu şi Monica Clinciu. Ceilalţi vicepreşedinţi aleşi ai PDL sunt Ovidiu Cord, Viorel Bondoc, Elena Albu, Marian Nistor, Lucian Cercel şi Gheorghe Sandu. Iar pentru ca discuţiile să fie cât mai liniştite, coincidenţă sau nu, pentru fiecare post a existat un singur candidat, astfel încât orice surpriză a fost practic exclusă din start.
La numai câteva zile după aceste alegeri, noua conducere a PDL a susţinut o conferinţă de presă, în care au fost prezentate rezultatele alegerilor, dar şi proiectul bugetului local al municipiului Câmpina pentru anul 2011. „Un buget pe care ni-l asumăm având în vedere că avem majoritatea în Consiliul Local”, a ţinut să precizeze Horia Tiseanu. Totuşi, a acceptat că în proiectul bugetului local se regăsesc şi iniţiative ale altei formaţiuni politice. „Este vorba de PSD, pentru că bugetul l-am discutat împreună cu viceprimarul Ion Dragomir, cu care am o colaborare foarte bună. Spre exemplu, Dragomir a insistat pentru modernizarea Bulevardului Culturii într-un anume fel şi am văzut că îşi însuşeşte această lucrare. De fapt, a fost o idee mai veche, încă din mandatul primarului Micu. Dacă viceprimarul vrea să-şi însuşească modernizarea bulevardului, n-are decât”, a spus cu multă condescendenţă Horia Tiseanu.
Un şofer de maxi-taxi a fost prins băut la volan!
Poliţiştii din Comarnic au oprit pentru control un microbuz de transport public persoane pe ruta Azuga – Ploieşti. În urma verificărilor efectuate a rezultat că şoferul microbuzului, Ionuţ T., de 30 de ani, din Ploieşti, se afla sub influenţa băuturilor alcoolice, alcooltestul indicând o îmbibaţie alcoolică de peste 0,80 mg/l alcool pur în aerul expirat. Conducătorului auto i-a fost întocmit dosar penal. Fapta acestuia îmbracă o formă agravantă din punct de vedere al siguranţei rutiere întrucât a pus în pericol atât viaţa tuturor pasagerilor din microbuz, dar şi viaţa şi siguranţa celorlalţi participanţi la trafic.
A existat o vreme când intersecţiile Străzii Ana Ipătescu cu străzile Toma Ionescu şi Maramureş erau locul producerii celor mai multe accidente. Un conducător auto a recidivat, readucând în discuţie funcţionalitatea acestor intersecţii. Conducătorul auto care a încercat să intre de pe Strada Maramureş pe Strada Ana Ipătescu nu a respectat semnificaţia indicatorului „Stop” şi a pătruns în intersecţie fără să se asigure, acroşând un alt autovehicul care circula regulamentar dinspre Strada Sondei spre Strada Mihail Kogălniceanu. Impactul destul de puternic a proiectat autoturismul care circula regulamentar în gardul unui proprietar din zonă.
Incendiu la Poiana Câmpina
O gospodărie din Poiana Câmpina, situată în satul Bobolia, a fost curpinsă de flăcări într-una din dimineţile trecute. Un coş suprasolicitat şi neprotejat termic a fost cauza din care acoperişul unei case a luat foc. „Ajutat” şi de vânt, incendiul s-a extins rapid la acoperişul altor două imobile din aceeaşi gospodărie.
Şase autospeciale de pompieri, de la Câmpina şi Băicoi, au intervenit pentru a limita proporţiile acestui incendiu. Şi au reuşit să evite propagarea acestuia, singurele pagube materiale fiind distrugerea acoperişului mai multor imobile, pe o suprafaţă estimată de pompieri – la prima vedere – la aproximativ 500 mp.
De asemenea, la faţa locului a sosit şi o ambulanţă, dar, din fericire, nu au existat victime.
Continuă furturile de material lemnos
Poliţiştii din cadrul Serviciului de Ordine Publică au acţionat zilele trecute pentru prevenirea şi combaterea delictelor silvice în localităţile Filipeştii de Pădure, Filipeştii de Târg şi Măneşti. Activităţile au fost desfăşurate în colaborare cu jandarmi, dar şi cu reprezentanţi ai mai multor instituţii, inclusiv ai Direcţiei Silvice. Acţiunea a vizat tăierile ilegale, sustragerile de arbori, precum şi verificarea existenţei şi legalităţii documentelor de însoţire a materialelor lemnoase. Astfel, oamenii legii au aplicat sancţiuni contravenţionale în valoare de 6.000 lei şi au confiscat material lemnos în valoare de 270 lei. În timpul acţiunii a fost depistat Marian A., din Filipeştii de Pădure, care deţinea la domiciliu o cantitate mare de material lemnos fără documente legale de provenienţă.
Acesta a fost sancţionat contravenţional cu amendă. Totodată, a fost luată măsura complementară a confiscării materialului lemnos, care a fost predat în custodie Ocolului Silvic Câmpina.
Farmecul copilăriei *)
Epigrama, catrenul, rondelul, elegia - specii ale poeziei lirice - cu care scriitorul Ştefan Al. Saşa ne-a obişnuit, sunt abandonate în favoarea literaturii pentru copii. Astfel, noul volum, Cartea Maiei, destinat în exclusivitate preşcolarilor şi anului pregătitor, adună 18 poezii reuşite, însoţite de admirabile desene (realizate de pictoriţa Lidia Nicolae) şi are o structură graduală, compactă, evolutivă: Personajul principal („s-o cunoaştem pe Maia”); Mediul („Maia şi florile”); Activităţi fizice („Gospodina”); Şcoala („Prima numărătoare”); Anotimpuri („Maia şi primăvara”, „Maia se scaldă”, „A venit toamna”, „Maia la săniuş”)â; Colectivitate („Prietenii mei”); Încheiere („La revedere Maia”).
Renunţând la subtilitatea mesajului, la ironia fină, la poanta finală a epigramei, autorul foloseşte o exprimare directă, clară, accesibilă, plăcută copiilor: „Cine-şi ia hăinuţa/ Şi în scrânciob - huţa,/ Neştiind ce-o frica/ Leagănă burtica?/ Este chiar Măiuţa!” (din „S-o cunoaştem pe Măiuţa”) sau „Doamna de la grădiniţă,/ Care-o-nvaţă pe fetiţă/ jocuri multe, cântecele/ Mai uşoare sau mai grele” (din „Maia la serbare”).
Remarcabilă este, de asemenea, preocuparea autorului pentru asigurarea cadrului formativ - educativ al mesajului său: „Fata a-nceput să-nveţe/ Cifrele, şi-i dă poveţe/ Buni Lili, care-n joacă,/ Poate semnele să facă” (din „Prima numărătoare”).
Cartea Maiei, un exemplu elocvent de armonie între cuvântul scris şi desenul explicativ, o recomandăm, cu toată căldura, tuturor copiilor şi educatoarelor din Câmpina.
*) Ştefan Al. Saşa, Cartea Maiei, Ed. Premier, Ploieşti, 2011. Ilustraţii de Lidia Nicolae, redactor Florin Dochia, 56 p.
Trei reprize pentru Castelul Iulia Hasdeu. Ultima repriză (1)
Statu-quo-ul situaţiei juridice a Castelului Iulia Hasdeu a durat încă două decenii. Până când – aşa cum prevăzusem, atunci când, în 1979-1981, solicitasem anularea Certificatului, de moştenitor al cavoului familiei lui Bogdan Petriceicu Hasdeu, obţinut de Ştefan Haşdeu, la 10 Noembrie 1973, în Câmpina – inevitabilul s-a produs. Într-o zi de 26 Februarie, în care cei mai mulţi cred că s-a născut B.P.Hasdeu – deşi data reală este 28 Februarie (1838), cum am demonstrat în cartea mea Şi totuşi, când s-a născut B.P.Hasdeu?, apărută la Editura Verva din Câmpina, în 1998 – ca într-un gest aniversar, în 2002, un urmaş al inginerului Ştefan Petriceicu Haşdeu, şi anume fiul său, profesorul Tadeus-Georgian-Dal Petriceicu Hasdeu, a cerut Primăriei municipiului Câmpina restituirea Castelului Iulia Hasdeu (de parcă îl stăpânise vreodată!). Eu plecasem de la Muzeul Hasdeu în Iunie 1998, la Prefectura Judeţului Prahova, în funcţia de consilier pentru cultură, culte şi învăţămînt, ceea ce poate că-i pavase Profesorului Dal, ca şi altădată tatălui său, după moartea Profesorului Nicolae I.Simache, sentimentul că are la Câmpina o uşă larg deschisă.
Amical egal la Băneşti
CS Băneşti – CSM Câmpina 1-1
În încheierea stagiului de pregătire centralizată de la Valea Doftanei, CSM Câmpina a susţinut un nou joc amical la Băneşti, în faţa formaţiei CS Băneşti, care activează în Liga A Prahova. Pe un teren destul de greu, cele două formaţii s-au angrenat într-un joc de uzură, în care accentul s-a pus pe angajamentul fizic. Băneştenii au deschis scorul prin Filote, care a transformat o lovitură de pedeapsă, câmpinenii egalând în ultimele 5 minute ale jocului, tot din penalty, prin Gânju.
Partida a fost arbitrată de Andrei Antonie (Breaza), asistat de Radu Ghinguleac (arbitru asistent FIFA, Bucureşti) şi Ştefan Călăraşu (Câmpina).
Următorul meci amical al CSM-ului este programat marţi, la Izvorani, în companiei formaţiei Chimia Brazi, care activează în Liga a III-a.
Unirea Câmpina – Petrolul Ploieşti 0-1 (0-1)
Vineri, pe stadionul „Rafinăriei” a avut loc meciul amical dintre Unirea Câmpina şi Petrolul Ploieşti, elevii lui Vivi Răchită fiind în drum spre casă după stagiul de pregătire montană de la Predeal. Din păcate, calitatea jocului a avut mult de suferit din cauza terenului acoperit cu un strat de zăpadă îngheţată, care a îngreunat mult controlul balonului de către cei 22 de jucători. În aceste condiţii, s-a pus mai mult accent pe implicarea fizică a jucătorilor. Singurul gol al partidei a fost marcat în minutul 2 de către Pompiliu Stoica. Partida a fost arbitrată de Ionuţ Neagu (Poienarii Apostoli), asistat de Stelian Mălăroiu (Pucheni Moşneni) şi Marius Petre (Poienarii Apostoli).
CSM Câmpina a fost în cantonament la Valea Doftanei
În cursul săptămânii trecute, 21 de jucători ai CSM Câmpina au urcat la Valea Doftanei, la Pensiunea „Veveriţa”, acolo unde s-au aflat într-un stagiu centralizat de pregătire. Antrenorul Roberto Opatchi a avut la dispoziţie inclusiv achiziţiile de marcă din această iarnă, Ilioiu şi Motoroiu.
Robert Opaţchi:
„Avem condiţii excelente, iar jucătorii răspund foarte bine cerinţelor”
În cantonamentul de la Pensiunea „Veveriţa” din Valea Doftanei, între două antrenamente, am stat de vorbă cu antrenorul formaţiei CSM Câmpina, Roberto Opatchi
Cum decurge pregătirea la munte?
Foarte bine. Eu sunt foarte mulţumit de felul în care cei 21 de jucători răspund cerinţelor de pregătire fizică. Mă uit la ei la fiecare antrenament că fac cu plăcere ceea ce fac, încă nu au intrat în rutina, pe care o au în general jucătorii cu vechi ştate şi cu multe cantonamente la activ. Avem condiţii excelente la pensiunea „Veveriţa” din Valea Doftanei, aşa cum vă spun sincer că nu mă aşteptam să găsim.
Care este programul unei zile de cantonament?
Din cauză că este foarte frig dimineaţa, am decis să nu fac cu ei un antrenament prea matinal. Astfel că, după micul dejun şi un pic de discuţii, de la ora 10.00 până la ora 12.00 avem primul antrenament. La ora 13.00 avem masa, apoi odihnă, iar între orele 15.45 şi 17.45 avem un al doilea antrenament, ziua încheindu-se cu cina de la ora 19.00. În restul timpului, jucătorii au timp liber, dar sunt băieţi educaţi şi mă bucură felul în care se comportă în afara orelor de antrenament şi îmi place să văd că ei ştiu ce vor de la viaţă şi dau dovadă de seriozitate. În privinţa antrenamentelor propriu-zise, acestea pun accent pe pregătirea fizică şi îmbunătăţirea capacităţii de efort.
Care sunt noutăţile în lot?
Între cei 21 de jucători aflaţi în cantonamentul de la Valea Doftanei se află şi noile achiziţii: Bogdan Ilioiu şi Motoroiu, dar şi cei doi jucători proveniţi de la Astra Ploieşti – atacantul Andrei Tuchilă şi fundaşul central Laurenţiu Georgescu.
Care va fi programul după încheierea acestui stagiu de pregătire centralizată?
Vom continua seria partidelor de verificare. Sâmbătă am jucat la Băneşti, cu formaţia locală, CS Băneşti, marţi jucăm la Izvorani cu Chimia Brazi, pe 16 februarie am stabilit deja un joc la Filipeşti, cu formaţia din Liga a III-a, AFC Filipeşti. Şi am mai stabilit un joc amical şi cu CSO Plopeni, urmând să cădem de comun acord asupra unei date pentru disputarea jocului.
Bogdan Ilioiu:
„Ştiu că aşteptările sunt mari în ceea ce mă priveşte”
În cantonamentul de la Pensiunea „Veveriţa” din Valea Doftanei, am purtat un scurt dialog şi cu Bogdan Ilioiu, de departe cea mai sonoră a achiziţie a CSM Câmpina în această iarnă.
Cum a fost revenirea la Câmpina?
Trebuie să recunosc că m-am bucurat că am putut face acest pas, mai ales după ce am văzut că este o atmosferă foarte bună la acest club, că suntem cu toţii o adevărată familie. Sper să existe şi profesionalism în rândul tuturor colegilor mei, astfel încât, împreună că realizăm o performanţă şi să putem să aducem bucurie în rândurile tuturor celor care sunt alături de noi – sponsori, acţionari, spectatori.
Ai multe cantonamente la activ, cum ţi s-a părut cel de acum al CSM-ului?
Mda… Sunt condiţii foarte bune, poate chiar nesperat de bune, având în vedere, totuşi, nivelul competiţional la care ne aflăm. Antrenamentele se derulează la un nivel foarte bun, există o atmosferă bună şi cu toţii răspundem cerinţelor tehnice ale antrenorului. Dincolo de antrenamentele propriu-zise, relaţiile dintre noi sunt foarte bune şi, repet, atmosfera este una foarte bună şi propice performanţei.
Ce te-a determinat să te întorci la Câmpina?
Au fost mai multe motive care au stat la baza deciziei mele. Am profitat de faptul că astfel pot să fiu mai aproape de casă, apoi aici sunt oameni cu care am mai lucrat, cu care m-am înţeles foarte bine. Nu în ultimul rând, prin alte părţi am simţit că nu am avut parte întotdeauna de o încredere deplină din partea celor care conduceau cluburile respective.
Ce le promiţi suporterilor CSM?
Ştiu că sunt numeroşi suporteri la meciurile de pe teren propriu ale CSM-ului, iar mulţi dintre ei însoţesc echipa chiar şi în deplasare. Ştiu că aşteptările sunt mari în ceea ce mă priveşte. Îmi doresc să fac meciuri bune, să-i mulţumesc pe toţi cei care sunt lângă această echipă, dar şi – lăsând modestia la o parte – să fie cât mai multe meciuri în care să marchez, iar prin jocul meu să fac diferenţa şi să aduc victoria CSM-ului.
Preşedinţii organizaţiilor locale ale PSD şi PNL a...
Horia Tiseanu a fost reales preşedinte al PDL Câmp...
CSM Câmpina a fost în cantonament la Valea Doftane...

References: CSM 
 CSM 

CSM 
 CSM 
 CSM 
 CSM 

CSM